Grootskaalse soektog ná Durbanse pa glo vier kinders vermoor(Foto: SA Polisie) Die KwaZulu-Natalse polisie is steeds op die spoor van ŉ pa van New Germany naby Durban, nadat hy Dinsdag glo sy drie kinders én sy stiefdogter vermoor het. Kol. Thulani Mbele, polisiewoordvoerder, het gesê man het sy drie kinders, onderskeidelik 4, 6 en 10 jaar oud, kort ná 14:30 by die skool gaan oplaai. “Daar is gesien hoe hy in die huis ingaan met die kinders. Die kinders se ma het gehoor dat hy hulle gaan haal het. Sy het agterdogtig geraak dat hy moontlik iets beplan,” het Mbele gesê. Die vrou het by die Kwadabeka-polisiestasie gaan hulp vra en ŉ polisielid het haar na die huis vergesel. “Met hulle aankoms by die huis het hulle twee kinders gekry wat in die hoofslaapkamer opgehang is en nog ŉ kind wat in ŉ ander vertrek opgehang is,” het Mbele gesê. Die vrou is inderhaas na haar 16-jarige dogter se skool, waar sy óók meegedeel is dat die pa die kind reeds kom haal het. ŉ Grootskaalse soektog is na die tiener op tou gesit en die meisie se liggaam is in ŉ nabygeleë veld gekry. “Die soektog na die verdagte duur voort,” het Mbele gesê. Die Pinetown-polisiestasie ondersoek vier moordsake.